**SÚŤAŽNÉ PROPOZÍCIE ZLATÉ NOŽNICE**

Kaderník a vizážista – žiaci + dospelí

**1. Súťažná téma**

**TREND CUT**

(Dámsky trendový strih jeseň, zima 2022)

Čas na zhotovenie žiaci:  50 minút

Čas na zhotovenie dospelí : 40 minút

**Podmienky účasti:**

Do súťaže sa môže prihlásiť ľubovoľný počet žiakov denného a ľubovoľný počet (dospelí) z nadstavbového štúdia z jednej školy. Celkový limit na danú tému je 30 súťažiacich.

Úlohou súťažiaceho je vytvoriť dámsky trendový strih jeseň, zima 2021. Súťažiaci má umožnené vytvoriť kreatívny, extravagantný dámsky strih.

**Predpísané oblečenie**: Zodpovedajúce k danej téme.

**Téma:**Trend cut

**Farba vlasov:** Musí mať minimálne 2 farby s tým, že sa bude hodnotiť aj celkový dojem v súlade s líčením a oblečením.

**Predpísané vlasy**: Vlasy musia byť minimálne 15 cm dlhé, počas tvorby účesu musia byť skrátené minimálne o 3 cm. Modelka nastúpi s mokrými vlasmi začesanými dozadu.

**Povolené je**: Vlasy podľa vlastného uváženia strihať, stylingovať a upravovať.

Použiť hrebene, kefy, fén, nožnice, efilačky, strojčeky, fixačné prostriedky.

**Zakázané je:** Farebné vlasové spreje, mať dopredu predstrihaný strih. Parochne a poloparochne, príčesky, vlasy nesmú byť žiadnym spôsobom predĺžené.

Ak nebudú niektoré z kritérií súťaže dodržané, môže to ovplyvniť bodové hodnotenie alebo znamenať diskvalifikáciu súťažiaceho.



Kaderník a vizážista – žiaci + dospelí

**2. Súťažná téma**

**KOMERČNÝ SVADOBNÝ ÚČES**

Čas na zhotovenie žiaci: 60 minút

Čas na zhotovenie dospelí : 40 minút

**Podmienky účasti**:

Do súťaže sa môže prihlásiť ľubovoľný počet žiakov denného a ľubovoľný počet (dospelí) z nadstavbového štúdia z jednej školy. Celkový limit na danú tému je 30 súťažiacich.

Úlohou súťažiaceho je vytvoriť výčes z dlhých vlasov, ktorý má byť inšpirovaný k dnešným trendom.

**Účes nesmie byť technický !!!**

**Predpísané oblečenie**: Zodpovedajúce k danej téme.

**Farba vlasov:** Výber farby vlasov je ľubovoľný, môže byť použitá jednotná farba vlasov, avšak môžu byť použité maximálne 2 farby.

**Predpísané vlasy:** Vlasy nemôžu byť predpripravené, môžu byť vysušené alebo mokré, učesané rovno dozadu.

**Dĺžka vlasov:** Vlasy musia mať dĺžku minimálne po ramená a môžu byť dlhšie.

**Povolené je:** Vlasy podľa vlastného uváženia stylingovať a upravovať. Použiť hrebene, termo kefy, elektrické prístroje, sponky, vlásenky, podložky, nepredpripravené príčesky v surovom stave, ozdoby a príčesky nesmú prekrývať viac ako 20% účesu. Použiť stylingové fixačné prípravky. Upravovať účes strihaním.

**Zakázané je:** Používať parochne a poloparochne , vlasy nemôžu byť akýmkoľvek spôsobom predĺžené. Používať farebné vlasové spreje.



Kaderník a vizážista – žiaci + dospelí

**3. Súťažná téma**

**Moderný pánsky strih – voľná téma bez kritérií.**

Čas na zhotovenie žiaci: 50 minút

Čas na zhotovenie dospelí : 40 minút

**Podmienky účasti:**

Do súťaže sa môže prihlásiť ľubovoľný počet žiakov denného a ľubovoľný počet (dospelí) z nadstavbového štúdia z jednej školy. Celkový limit na danú tému je 30 súťažiacich.

**Predpísané oblečenie**: Vhodné a štýlové oblečenie vrátane doplnkov k danej téme a strihu.

**Podmienky**: Požadovaná dĺžka vlasov musí byť dostatočná na to, aby bola viditeľná zmena (min. 2 cm odrasty).

**Téma:**Moderný pánsky strih

**Postup práce**: Ľubovoľný postup práce

**Použitie nástrojov:** Bez obmedzenia

**Kritériá :**Bez obmedzenia

**Hodnotenie**: kvalita, štýl a úroveň práce s nožnicami, úroveň a kvalita vypracovania strihu, prepojenia partií a zvolené techniky, konečná úprava stylingu.

Ak nebudú niektoré z kritérií súťaže dodržané, môže to ovplyvniť bodové hodnotenie alebo znamenať diskvalifikáciu súťažiaceho.



**4. Súťažná téma**

**Pin-up girl**

Čas na zhotovenie: 60 minút (Dospelí, pomaturitné štúdium)

Čas na zhotovenie: 60 minút + 10 min. (študenti 1.- 4. ročník)

**Popis témy:**

Pin-up girls sú známe ako glamour, či fashion modelky a herečky z neformálnych fotografií, plagátov, posterov a nástenných retro kalendárov. Tzv. cheesecakes photos boli atraktívnou, až idealizovanou reklamnou, často ilustrovanou prezentáciou materiálnych tovarov, ale aj samotnej modelky a stali sa súčasťou populárnej kultúry už v prvej polovici 20. storočia. Mnoho udalostí 20. storočia prinieslo i mnoho podôb pin-up girls od glamour lesku filmového plátna, cez dievčenské karikatúry až po symboly amerických patriotiek.

Styling a líčenie pin-up girls je klasickým štýlom 40.-50. rokov minulého storočia, vzhľadom prirodzenej krásy zvýraznenej červenými perami a pastelovými líčkami.

Pri tvorení pin-up girls sa fantázii medze nekladú. Úlohou súťažiacich je vytvoriť make-up inšpirovaný krásou pin-up modeliek.

**Tielka:**

Pleť by mala byť zmatnená, prirodzená a jednotná, ktorá nechá vyniknúť vzhľad očí, obočia a pier.

**Oči/Riasy:**

Dôraz sa kladie najmä na dokonalo technicky vypracované očné linky, líčenie očí je farebne zaujímavo doladené s celým make-upom.

Samozrejmosťou je použitie čiernej riasenky a kontúrované obočie zvýraznené čiernou, alebo hnedou farbou. Ak sú použité umelé jednoradové riasy alebo riasy trsové, musia byť aplikované až na pódiu.

**Pery:**

Dôraz sa kladie na technické vypracovanie pier, definovanie tvaru pier a zapracovanie rúžu. Žiarivé červené a matné odtiene majú byť aplikované tak, aby pery vyzerali plnšie.

**Vlasy/Nechty**

Modelka má vlasy a nechty upravené pred súťažou. Účes musí ladiť s témou a má dotvárať celkový dojem. Môžu byť použité rôzne príčesky a doplnky do vlasov.

**Oblečenie**

Odev, obuv a doplnky musia byť prispôsobené téme.

**Povolené sú** všetky make-up produkty a ozdobné materiály korešpondujúce s témou.

**Zakázané je:**

Modelka nesmie mať permanentný make-up, 3D riasy ani iné umelé riasy nanesené pred súťažou. Zakázané je použitie airbrushu, šablón a lepiacej pásky.

**Pokyny:**

Modelka nastupuje na pódium odlíčená s naneseným hydratačným krémom a pláštenkou.

Povinnosťou každej súťažiacej je nastúpiť na súťaž s čistými štetcami a ostatnými pomôckami, ktoré porota pred začatím práce skontroluje, inak môže byť súťažiaca penalizovaná.

Na stoloch sú iba veci potrebné k práci. Dôležitá je hygiena a poriadok pri práci.